૧૫મી ધન્વન્તરી સેવાયાત્રામાં કુલ ૨૪૬ ગામોમાં ૧૩૮ મેડિકલ કેમ્પ દરમ્યાન કુલ ૨૯૪૩૮ દરદીઓની તપાસ-સારવાર કરવામાં આવી. નાગાલેન્ડમાં પાંચ કેમ્પ દરમ્યાન અમે ૭૫૮ દરદીઓ તપાસ્યા અને ૮ જેટલા આરોગ્ય વિષયક વ્યાખ્યાન આપ્યાં. શાળાનાં બાળકોને સ્વચ્છતા, તરુણીઓને તારુણ્યશિક્ષણ તેમ જ બહેનોને સ્ત્રી-પ્રસૂતિ રોગ તેમ જ રક્તચાપ, મધુપ્રમેહ જેવા રોગો અંગે મહિતગાર કર્યાં. અહીંના વિસ્તારોના લોકોને ચામડીના રોગો તેમ જ દાંતના રોગો વધુ પ્રમાણમાં છે. આ ઉપરાંત લોકો લોહીના ઊંચા દબાણ, કુપોષણ અને વધુ પડતા તીખા ખોરાકના કારણે અમ્લપિત્તની સમસ્યાઓથી પીડાય છે. મોટાભાગની બહેનો તો ઘરે જ પ્રસૂતિ કરાવે છે. આથી, આરોગ્યવિષયક શિક્ષણ, વખતોવખત તપાસ તેમ જ યોગ્ય સારવારની ખૂબ જરૂર છે. વધુ ને વધુ તબીબો આ સેવાયાત્રામાં જોડાય તે જરૂરી છે. સંજોગો અનુકૂળ હશે તો આવતા વરસે હું ફરી ધન્વતંરી સેવાયાત્રામા જોડાવા માંગું છું.